 Akizungumza na gazeti hili kwa simu jana, Maxime aliyewahi kuwa mchezaji wa timu hiyo, alisema imani yao kubwa msimu huu ushindi wao hautakuwa nguvu ya soda.“Tumeanza vizuri ligi, nashukuru kwa hilo maana msimu uliopita tulimaliza vibaya, ni matarajio yetu na benchi langu la ufundi tutafanya vizuri msimu mzima,” alisema Maxime.Mtibwa Sugar ilianza vizuri msimu uliopita ambapo iliongoza msimamo kwa mzunguko mzima wa kwanza kabla ya kufanya vibaya mzunguko wa pili na kujikuta ikipambana kushuka daraja.Mwishoni mwa wiki iliyopita iliifunga Ndanda mabao 2-1 nyumbani kwenye Uwanja wa Manungu, Turiani. Mechi inayofuata itakuwa nyumbani tena dhidi ya Majimaji ya Songea, na Maxime amewaahidi wakazi wa Morogoro kwamba timu yake itaibuka na ushindi.